B. REACHTAÍOCHT TRÉIDLIACHTA AGUS FÍTEASLÁINTÍOCHTA

32004 R 0853: Rialachán (CE) Uimh. 853/2004 ó Pharlaimint na hEorpa agus ón gComhairle an 29 Aibreán 2004 ag leagan síos rialacha sonracha sláinteachais do bhia de thionscnamh ainmhíoch (IO L 139, 30.4.2004, lch. 55).

(a) Go dtí an 31 Nollaig 2009, féadfaidh na bunaíochtaí próiseála bainne atá liostaithe i gCaibidlí I agus II den Fhoscríbhinn a ghabhann leis an Iarscríbhinn seo seachadtaí bainne amh a fháil nach gcomhlíonann na ceanglais in Iarscríbhinn III, Roinn IX, Caibidil I, fochaibidlí II agus III, de Rialachán (CE) Uimh. 853/2004 nó nár láimhsíodh i gcomhréir leis na ceanglais sin, ar chuntar go mbeidh na feirmeacha óna seachadfar an bainne luaite ar liosta arna choimeád ar bun ag na húdaráis Bhulgáracha chun na críche sin.

(b) Fad a thairbheoidh na bunaíochtaí dá dtagraítear i mír (a) thuas d'fhorálacha na míre sin, ní chuirfear táirgí de thionscnamh na mbunaíochtaí sin ach ar an margadh intíre amháin nó ní úsáidfear iad ach amháin do phróiseáil bhreise i mbunaíochtaí sa Bhulgáir atá folaithe freisin le forálacha mhír (a), gan spleáchas don dáta margaíochta. Ní foláir marc sainaitheanta a bheith ar na táirgí sin a bheidh éagsúil leis an marc dá bhforáiltear in Airteagal 5 de Rialachán (CE) Uimh. 853/2004.

(c) Go dtí an 31 Nollaig 2009, féadfaidh na bunaíochtaí atá liostaithe i gCaibidil II den Fhoscríbhinn a ghabhann leis an Iarscríbhinn seo bainne comhlíontach AE agus bainne neamhchomhlíontach AE a phróiseáil ar línte leithleacha táirgeachta. Sa chomhthéacs seo, tuigtear bainne neamhchomhlíontach AE mar an mbainne dá dtagraítear i mír (a). Ní foláir do bhunaíochtaí den sórt sin ceanglais AE do bhunaíochtaí a chomhlíonadh go hiomlán, lena n-áirítear na prionsabail Anailíse Guaise agus Pointe Chriticiúil Rialaithe (AGPCR) (dá dtagraítear in Airteagal 5 de Rialachán (CE) Uimh. 852/2004 [4] agus ní foláir dóibh a gcumas a léiriú na coinníollacha seo a leanas a chomhlíonadh go hiomlán, lena n‐áirítear a línte ábhartha táirgeachta a ainmniú:

- na bearta uile is gá a ghlacadh chun nósanna imeachta intí a chomhlíonadh go cuí do dheighilt bainne ag tosú ón mbailiú go dtí céim an táirge chríochnaithigh, lena n-áirítear conairí chun bainne a bhailiú, stóráil agus cóireáil leithleach do bhainne comhlíontach AE agus do bhainne neamhchomhlíontach AE, pacáistiú agus lipéadú sonrach táirgí atá bunaithe ar bhainne neamhchomhlíontach AE mar aon le stóráil leithleach táirgí den sórt sin,

- nós imeachta a bhunú chun inaimsitheacht amhábhar a áirithiú, lena n-áirítear an fhianaise dhoiciméid is gá ar ghluaiseachtaí táirgí agus cuntasaíocht do tháirgí agus réiteach amhábhar comhlíontach agus neamhchomhlíontach leis na haicmí táirgí arna dtáirgeadh,

- an bainne amh go léir a chur faoi chóireáil teasa ag teocht 71,7 oC ar a laghad ar feadh 15 soicind, agus

- gach beart is cuí a ghlacadh chun a áirithiú nach n-úsáidtear na marcanna sainaitheanta go calaoiseach.

I dtaca leis na húdaráis Bhulgáracha:

- áiritheoidh siad go ndéanfaidh oibreoir nó bainisteoir gach bunaíochta na bearta uile is gá chun gur féidir na nósanna imeachta intí a chomhlíonadh go cuí chun bainne a dheighilt;

- déanfaidh siad tástálacha agus rialuithe gan foláireamh maidir le comhlíonadh deighilte bainne; agus

- déanfaidh siad tástálacha i saotharlanna formheasta ar na táirgí amha agus críochnaithe go léir chun a fhíorú go gcomhlíonann siad na ceanglais d'Iarscríbhinn III, Roinn IX, Caibidil II, a ghabhann le Rialachán (CE) Uimh. 853/2004, lena n‐áirítear na critéir mhicribhitheolaíocha le haghaidh táirgí atá bunaithe ar bhainne.

Ní fhéadfar an bainne agus/ná na táirgí atá bunaithe ar bhainne de thionscnamh línte leithleacha táirgeachta ina bpróiseáiltear bainne amh neamhchomhlíontach AE i mbunaíochtaí arna bhformheas ag AE a chur ar an margadh ach amháin faoi réir na gcoinníollacha atá leagtha síos i mír (b). Táirgí atá bunaithe ar bhainne amh comhlíontach arna bpróiseáil ar líne leithleach táirgeachta i mbunaíocht arna liostáil i gCaibidil II den Fhoscríbhinn a ghabhann leis an Iarscríbhinn seo, féadfar iad a mhargú mar tháirgí comhlíontacha fad a choimeádfar ar bun na coinníollacha uile a bhaineann le línte táirgeachta a dheighilt.

(d) Ní dheonófar tacaíocht faoi Theideal I, Caibidlí II agus III, amach ó Airteagal 11 de, agus faoi Theideal II de Rialachán (CE) Uimh. 1255/1999 ón gComhairle [5] do bhainne agus do tháirgí bainne arna dtáirgeadh faoi na forálacha dá dtagraítear i mír (c) ach amháin má tá orthu an marc sainaitheanta ubhchruthach dá dtagraítear in Iarscríbhinn II, Roinn I, de Rialachán (CE) Uimh. 853/2004.

(e) Áiritheoidh an Bhulgáir go gcomhlíonfar de réir a chéile na ceanglais dá dtagraítear i mír (a) agus déanfaidh sí tuarascálacha bliantúla a thíolacadh don Choimisiún maidir leis an dul chun cinn arna dhéanamh in uasghrádú na bhfeirmeacha déiríochta agus an chórais bhailithe bainne. Áiritheoidh an Bhulgáir go gcomhlíonfar na ceanglais sin go hiomlán faoin 31 Nollaig 2009.

(f) I gcomhréir leis an nós imeachta dá dtagraítear in Airteagal 58 de Rialachán (CE) Uimh. 178/2002 [6], féadfaidh an Coimisiún an Fhoscríbhinn a ghabhann leis an Iarscríbhinn seo a thabhairt suas chun dáta roimh an aontachas agus go dtí an 31 Nollaig 2009, agus sa chomhthéacs sin féadfaidh sé bunaíochtaí leithleacha a chur léi nó a scriosadh, i bhfianaise an dul chun cinn arna dhéanamh maidir le heasnaimh atá ann a cheartú agus i bhfianaise thoradh an phróisis faireacháin.

Féadfar rialacha mionsonraithe cur chun feidhme a ghlacadh, i gcomhréir leis an nós imeachta dá dtagraítear in Airteagal 58 de Rialachán (CE) Uimh. 178/2002, chun oibriú rianúil an chórais idirthréimhsigh thuas a áirithiú.

[4] Rialachán (CE) Uimh. 852/2004 ó Pharlaimint na hEorpa agus ón gComhairle an 29 Aibreán 2004 maidir le sláinteachas earraí bia (IO L 139, 30.4.2004, lch. 1).

[5] Rialachán (CE) Uimh. 1255/1999 ón gComhairle an 17 Bealtaine 1999 maidir le comheagraíocht an mhargaidh i mbainne agus táirgí bainne (IO L 160, 26.6.1999, lch. 48). Rialachán mar atá arna leasú go deireanach le Rialachán (CE) Uimh. 186/2004 ón gCoimisiún (IO L 29, 3.2.2004, lch. 6).

[6] Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 ag leagan síos phrionsabail agus cheanglais ghinearálta dhlí an bhia, ag bunú an Údaráis Eorpaigh um Shábháilteacht Bia agus ag leagan síos nósanna imeachta i gcúrsaí sábháilteachta bia (IO L 31, 1.2.2002, lch. 1). Rialachán mar atá arna leasú go deireanach le Rialachán (CE) Uimh. 1642/2003 (IO L 245, 29.9.2003, lch. 4).

--------------------------------------------------